Na temelju članak 45. Statuta Općine Antunovac («Službeni glasnik Općine Antunovac» broj 2/13, 3/18, 7/19, 3/20, 2/21 i 7/21), članka 48. Zakona o lokalnoj i područnoj (regionalnoj) samoupravi («Narodne novine» br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 10. Programa potpora u poljoprivredi na području Općine Antunovac za razdoblje 2024. – 2025. godine («Službeni glasnik Općine Antunovac» broj 8/24), Općinski načelnik Općine Antunovac objavljuje

**JAVNI POZIV
za podnošenje zahtjeva za dodjelu potpora u poljoprivredi**

**na području Općine Antunovac za 2024. godinu**

Općina Antunovac će u cilju poticanja razvoja poljoprivrede na području Općine Antunovac dodijeliti potpore male vrijednosti u obliku bespovratnih novčanih sredstava za razvoj poljoprivredne proizvodnje iz Proračuna Općine Antunovac za 2024. godinu za provedbu slijedećih mjera:

**MJERA 1.** Sufinanciranje nabave sustava za navodnjavanje na otvorenim i zatvorenim prostorima.

**MJERA 2.** Sufinanciranje analize tla

**MJERA 3.** Sufinanciranje pčelarstva

**OPĆI UVJETI I KRITERIJI ZA DODJELU POTPORE**

Korisnici sredstava potpora mogu biti poljoprivrednici upisani u Upisnik poljoprivrednika, odnosno u Upisnik poljoprivrednih gospodarstava Agencije za plaćanje u

poljoprivredi, ribarstvu i ruralnom razvoju u Regionalnom uredu u Osječko-baranjskoj

županiji i to: obiteljska poljoprivredna gospodarstva (OPG), samoopskrbna poljoprivredna

gospodarstva (SOPG), obrti registrirani za obavljanje poljoprivredne djelatnosti, trgovačka

društva registrirana za obavljanje poljoprivredne djelatnosti, udruge i zadruge registrirane za

obavljanje poljoprivredne djelatnosti te osobe upisane u Evidenciju pčelara i pčelinjaka, koji

imaju sjedište/prebivalište na području Općine Antunovac (u daljnjem tekstu: korisnik).

Podnošenje zahtjeva traje do iskorištenja sredstava osiguranih u Proračunu Općine Antunovac za 2024. godinu, a najkasnije do 15. 12. 2024. godine.

Korisnik koji je u sustavu PDV-a ne ostvaruje pravo na PDV kao prihvatljiv trošak.

Priznaju se troškovi nastali nakon 1. siječnja 2024. godine.

Korisnik ne smije isti trošak za koji je ostvario sufinanciranje iz nekog drugog izvora

tijekom tekuće godine prijaviti za dodjelu potpora od strane Općine Antunovac.

Potpore po ovom Javnom pozivu neće se odobriti osobama koje imaju nepodmirenih

obveza prema Općini Antunovac kao i nepodmirenih obveza na ime javnih davanja koje prati Porezna uprava osim ako im je odgođena naplata ili odobrena obročna otplata koja se redovito podmiruje.

Korisnici sredstava potpora moraju ispuniti sve obveze navedene u Programu potpora u poljoprivredi na području Općine Antunovac za razdoblje 2024. – 2025. godine.

**MJERA 1. Sufinanciranje nabave sustava za navodnjavanje na otvorenim i zatvorenim prostorima**

Potpora se dodjeljuje Korisnicima navedenim u točki 1. ovog Javnog poziva za povećanje, modernizaciju i unaprjeđenje poljoprivredne proizvodnje na poljoprivrednim gospodarstvima jačanjem tehnološke osnove poljoprivrednih proizvođača putem nabave sustava za navodnjavanje (spremnika za vodu, pumpi, filtera, nepropusnih folija za akumulacijsku lagunu, raspršivača cijevi i ostalih elemenata sustava za navodnjavanje) na otvorenim i zatvorenim prostorima.

Ulaganje mora biti na području Općine Antunovac.

 Iznos potpore po korisniku je refundacija do 50% prihvatljivih troškova, a najviše do

1.500,00 EUR po korisniku.

**MJERA 2. Sufinanciranje analize tla**

Potpora se dodjeljuje Korisnicima navedenim u točki 1. ovog Javnog poziva za uzimanje uzoraka tla na terenu, laboratorijsku analizu tla, interpretaciju rezultata uključujući i preporuke za gnojidbu, na poljoprivrednim gospodarstvima s ciljem povećanja plodnosti poljoprivrednog zemljišta u ratarskoj proizvodnji, kao i proizvodnji voća, povrća, cvijeća i ostalih poljoprivrednih proizvoda.

Prihvatljivi trošak je trošak analize tla i preporuke za gnojidbu provedenih od ovlaštenih institucija, na zemljištu na području Općine Antunovac.

Iznos potpore po korisniku je refundacija 50 % od cijene jedne analize tla i preporuke za gnojidbu, neovisno o broju uzoraka, a najviše do 250,00 EUR.

 **MJERA 3. Sufinanciranje pčelarstva**

Potpora se dodjeljuje Korisnicima navedenim u točki 1. ovog Javnog poziva upisanim u Evidenciju pčelara i pčelinjaka sa sjedištem/prebivalištem na području Općine Antunovac

Potpora se daje radi održavanja i razvoja pčelarstva na području Općine Antunovac te jačanja na tržištu pčelinjim proizvodima (med, pčelinji otrov, propolis, matična mliječ, pelud, cvjetni prah, vosak i sl.), i to za nabavku nove pčelarske opreme, lijekova i hrane za uzgoj pčelinjih zajednica i nabavku selekcioniranih matica od ovlaštenih proizvođača.

 Iznos potpore korisniku iznosi 6,00 EUR po košnici, a najviše u iznosu 400,00 EUR, za gore navedene troškove.

**POTREBNA DOKUMENTACIJA I NAČIN PRIJAVE**

Pravo na dodjelu potpore poljoprivrednoj proizvodnji na području Općine Antunovac ostvaruje se dostavom ispunjenog Obrasca zahtjeva za dodjelu potpore sa pripadajućom dokumentacijom za svaku Mjeru.

Podnositelj Zahtjeva za dodjelu potpore dužan je dostaviti sljedeću dokumentaciju:

1. Obrazac 1. – Izjava o korištenim potporama male vrijednosti,

2. Obrazac 2. – Izjava o povezanim subjektima,

3. Obrazac 3. – Izjava o nepostojanju dvostrukog financiranja istih troškova,

4. Obrazac 4. – Zahtjev za dodjelu potpora iz Mjere 1.

 Obrazac 5. – Zahtjev za dodjelu potpora iz Mjere 2.

 Obrazac 6. – Zahtjev za dodjelu potpora iz Mjere 3.

5. dokaz o upisu u Upisnik poljoprivrednih gospodarstava (preslika iskaznice ili rješenja o upisu), za OPG,

6. izvadak iz obrtnog registra (za obrtnike), Izvadak iz sudskog registra (za trgovačka društva i zadruge),

7. dokaz o upisu u Evidenciju pčelara i pčelinjaka i potvrdu o broju košnica, samo za Mjeru 3.

8. dokaz o vlasništvu ili zakupu poljoprivrednog zemljišta na kojem je provedeno ulaganje,

9. dokaz o utrošenim sredstvima (preslika računa ispostavljenog na krajnjeg korisnika, izvod sa žiro računa kojima se dokazuje izvršeno plaćanje),

10. potvrda Porezne uprave da podnositelj nema nepodmirenih obveza prema Republici Hrvatskoj, ne starija od 30 dana na dan podnošenja zahtjeva,

11. obostrana preslika važeće osobne iskaznice podnositelja zahtjeva.

Obrazac 1. Izjava o korištenim potporama male vrijednosti, Obrazac 2. Izjava o povezanim subjektima, Obrazac 3. Izjava o nepostojanju dvostrukog financiranja istih troškova, Obrazac 4. Zahtjev za dodjelu potpora Mjera 1., Obrazac 5. Zahtjev za dodjelu potpora Mjera 2. i Obrazac 6. Zahtjev za dodjelu potpora Mjera 3., prilog su Javnom pozivu i mogu se preuzeti na Internet stranici Općine Antunovac www.opcina-antunovac.hr .

U svrhu jasnijeg obrazloženja pojedinog zahtjeva, Općina Antunovac može zatražiti pojašnjenje odnosno dodatnu dokumentaciju, a koju su podnositelji zahtjeva za ostvarivanje prava na potporu dužni dostaviti u naznačenom roku. Ako se tražena nadopuna dokumentacije ne dostavi, isti će se zahtjev smatrati nepotpunim.

**ROK I MJESTO PODNOŠENJA ZAHTJEVA I VRIJEME TRAJANJA JAVNOG POZIVA**

Podnošenje prijava na ovaj Javni poziv započinje dana 06. 11. 2024. godine.

Zahtjevi za potporom se rješavaju redom zaprimanja i do utroška sredstava, a najkasnije do 15. 12. 2024. godine.

Zahtjevi za potporom uz svu propisanu dokumentaciju podnose se Općini Antunovac u zatvorenoj omotnici, uz naznaku ''Javni poziv - Program potpora poljoprivredi za 2024.'', osobno ili preporučeno poštom na adresu: Općina Antunovac, Braće Radića 4, 31216 Antunovac, s naznakom ''Javni poziv - Program potpora u poljoprivredi za 2024. godinu''. U oba slučaja bit će evidentirano točno vrijeme zaprimanja (dan, sat i minute). Vrijeme zaprimanja u pisarnici smatra se vremenom predaje zahtjeva.

**NAČIN I ROK DODJELE POTPORE**

Za postupak dodjele potpora po ovom Javnom pozivu, Općinski načelnik imenovat će Povjerenstvo za provedbu Programa potpora u poljoprivredi na području Općine Antunovac za razdoblje 2024. – 2025. godine (dalje: Povjerenstvo).

Podnesene zahtjeve po objavljenom Javnom pozivu Povjerenstvo obrađuje po redoslijedu zaprimanja. Prilikom obrade zahtjeva Povjerenstvo je dužno provjeriti je li zahtjev dostavljen u roku, u skladu s ovim Programom i Javnim pozivom, nadalje provjerava se potpunost priložene dokumentacije te se određuje iznos prihvatljivih troškova.

Zaprimljeni zahtjevi za dodjelu potpore rješavaju se isključivo prema redoslijedu zaprimanja, do utroška sredstava. Povjerenstvo ima pravo zatražiti i dodatnu dokumentaciju ukoliko ocjeni da je to potrebno. Ukoliko se zaprimi nepotpun zahtjev Povjerenstvo podnositelju zahtjeva dostavlja poziv za dopunu dokumentacije koju je isti dužan dostaviti u roku od 5 dana od dana zaprimanja poziva. Ukoliko u navedenom roku ne dostavi dopunu, zahtjev će se smatrati nepotpun i neće se razmatrati. Vrijeme dostave konačne dopune dokumentacije, smatra se vremenom zaprimanja Zahtjeva.

O obavljenom radu Povjerenstvo sačinjava zapisnik te dostavlja Općinskom načelniku prijedlog Odluke, na temelju koje je Općinski načelnik dužan donijeti Odluku o odobrenju novčane potpore u roku 30 dana od dana dostave prijedloga.

Protiv Odluke o dodjeli potpore Općinskog načelnika nije dopuštena žalba već se može pokrenuti upravni spor.

Po donošenju Odluke o odobrenju Općinski načelnik s korisnikom sklapa Ugovor o dodjeli potpore, kojim se detaljno utvrđuju obveze korisnika, daljnja kontrola i slično. Općina Antunovac će najkasnije u roku 30 dana od dana potpisivanja Ugovora izvršiti uplatu potpore na žiro-račun korisnika potpore.

Sukladno članku 3. Uredbe de minimis ukupan iznos potpora male vrijednosti koji je dodijeljen jednom poduzetniku ne smije prijeći iznos od 20.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore. Sukladno članku 6. Uredbe de minimis, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi de minimis.

**KONTROLA I POVRAT SREDSTAVA**

Korisnik potpore dužan je omogućiti davatelju potpore kontrolu (administrativnu i terensku) namjenskog utroška dobivene potpore. Korisnik koji nenamjenski utroši odobrena sredstva, dužan je odobrena sredstva vratiti u Proračun Općine Antunovac u roku od 15 dana od dana utvrđivanja nepravilnosti i gubi pravo slijedeće tri godine na poticajna sredstva Općine Antunovac.

Javni poziv objavit će se na oglasnoj ploči i mrežnim stranicama Općine Antunovac.

KLASA: 320-01/24-01/05

UR.BROJ: 2158-8-01-24-12

U Antunovcu, 06. studenog 2024. godine

 OPĆINSKI NAČELNIK

Davor Tubanjski, bacc. ing. agr.